Diari Oficial de la Generalitat Valenciana


Sumari del DOGV 3823, del 28-08-2000 (2000/7047)

ORDRE de 17 d'agost de 2000, de la Conselleria de Benestar Social, per la qual es convoca concurs públic per a la concessió d'ajudes a associacions juvenils i entitats prestadores de serveis a la joventut titulars d'escoles de formació d'animadors juvenils en el temps lliure, reconegudes i homologades per la Generalitat Valenciana, per a l'any 2000.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3823

Data del DOGV
:   28-08-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/7047


Data del document
:   17-08-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * Escola Formació Animadors Juvenils Temps Lliure
    * ajuda pública
    * associació
    * suport econòmic
    * jove
    * treballador social
    * vacances

ORDRE de 17 d'agost de 2000, de la Conselleria de Benestar Social, per la qual es convoca concurs públic per a la concessió d'ajudes a associacions juvenils i entitats prestadores de serveis a la joventut titulars d'escoles de formació d'animadors juvenils en el temps lliure, reconegudes i homologades per la Generalitat Valenciana, per a l'any 2000. [2000/X7047]
  
La Llei de la Generalitat Valenciana 4/1989, de 26 de juny, de Creació de l'Institut Valencià de la Joventut assenyala, entre les funcions d'aquest organisme, la promoció de la participació dels joves, el foment del voluntariat social en favor de la joventut i el suport a la realització de les iniciatives i dels projectes de les associacions juvenils de la Comunitat Valenciana.
  
Per això, i fent ús de les competències que em confereixen l'article 35 de la Llei de 5/1983, de 30 de desembre, de Govern Valencià, i l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca concurs públic per a la concessió d'ajudes a associacions juvenils i entitats prestadores de serveis a la joventut titulars d'escoles de formació d'animadors juvenils en el temps lliure, reconegudes i homologades per la Generalitat Valenciana d'acord amb el que disposa l'Ordre de la Conselleria de Cultura, Educació i Ciència, de 31 de juliol de 1985, per al desplegament dels seus programes anuals d'activitats educatives complementàries al llarg de l'any 2000, i s'aproven las bases per les quals es regirà aquesta convocatòria, que figuren com a annex I a aquesta ordre.
  
Segon
  
1. L'import total màxim de les ajudes ascendeix a quatre milions de pessetes (4.000.000 PTA), que es finançaran a càrrec de la línia 413/000/00 del pressupost de despeses de l'Institut Valencià de la Joventut per a l'any 2000.
  
2. L'aportació màxima de l'Institut Valencià de la Joventut podrà ser de fins al 100% del cost total del programa objecte de subvenció.
  
DISPOSICIONS FINALS
  
Primera
  
Es faculta la Direcció General de l'Institut Valencià de la Joventut perquè dicte les resolucions que calguen per al desplegament i la gestió de la convocatòria.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador a partir de l'endemà de la seua publicació en el Diari Oficial de la Generalitat Valenciana, d'acord amb el que estableix la Llei 29/1998, Reguladora de la Jurisdicció Contenciosa Administrativa.
  
Potestativament, es podrà interposar recurs de reposició, davant de la Conselleria de Benestar Social, en el termini d'un mes comptador a partir de l'endemà de la publicació d'aquesta ordre, segons el que preveu la Llei 30/1992, de Règim Jurídic de les Administracions Públiques i del Procediment Administratiu Comú.
  
València, 17 d'agost de 2000
  
El conseller de Benestar Social,
  
RAFAEL BLASCO i CASTANY
  
ANNEX I
  
Bases de la convocatòria
  
Primera. Beneficiaris
  
1. Podran sol·licitar subvenció, d'acord amb el que disposa aquesta convocatòria, les associacions juvenils i entitats prestadores de serveis a la joventut, reconegudes legalment i inscrites en el Cens d'Associacions Juvenils i Entitats Prestadores de Serveis a la Joventut, titulars d'Escoles de Formació d'Animadors Juvenils en el Temps Lliure, reconegudes i homologades per la Generalitat Valenciana d'acord amb el que disposa l'Ordre de la Conselleria de Cultura, Educació i Ciència, de 31 de juliol de 1985.
  
Segona. Programes
  
1. Podran ser objecte de subvenció las accions formatives següents:
  
a) Cursos de formació permanent en matèria d'Animació Juvenil.
  
b) Cursos o seminaris de formació de formadors dirigits al professorat de l'escola d'animadors.
  
c) Publicacions sobre l'animació i la formació d'animadors i de monitors.
  
d) Altres activitats que tinguen com a finalitat la millora de la qualitat de la formació d'aquests agents.
  
2. Aquestes accions formatives hauran d'estar incloses en el programa de l'escola sol·licitant i realitzar-se o haver-se realitzat dins del període comprés entre els dies 1/10/99 i 30/09/00.
  
3. No seran susceptibles d'obtindre subvenció els cursos que incloguen alguna de les característiques següents:
  
a) Cursos bàsics de formació: Curs de Monitors de Centres de Vacances i Curs d'Animadors del Temps Lliure Juvenil, Nivell I.
  
b) Cursos monogràfics que s'utilitzen com a crèdits per a l'obtenció dels certificats de Monitor/a de Centres de Vacances o d'Animador/a del Temps Lliure Juvenil.
  
c) Cursos de formació ocupacional, reglada o acadèmica.
  
d) Cursos que incloguen activitats que promoguen o justifiquen qualsevol forma de discriminació per raó de raça, sexe, religió, o qualsevol altra que atempte contra els drets fonamentals de la persona, recollits en el Títol I, capítol II, Secció I de la Constitució Espanyola.
  
Tercera. Sol·licituds
  
1. Les associacions juvenils i entitats prestadores de serveis a la joventut titulars d'escoles de formació d'animadors juvenils en el temps lliure podran presentar sol·licituds d'ajuda en el model normalitzat que figura com a annex II a aquesta ordre i que serà facilitat per l'Institut Valencià de la Joventut. Es podrà presentar una única sol·licitud per escola, acompanyada de la següent documentació original o còpia degudament confrontada:
  
a) Programa objecte de subvenció, que s'atindrà al període de temps i a la tipologia d'activitats assenyalades en la base segona d'aquesta ordre. Per a cada activitat formativa es presentarà una fitxa independent, segons el model proposat en l'annex III.
  
b) Pressupost detallat del programa objecte de subvenció, que desglossarà per partides, per a cada activitat, tant els ingressos com les despeses previstos, tot especificant el percentatge de finançament propi i el de la subvenció sol·licitada. Aquest document haurà de ser expedit per la tresoreria de l'associació i ratificat per la presidència d'aquesta.
  
c) Un exemplar original de cada un dels fullets de difusió i de publicitat dels cursos recollits en el programa objecte de subvenció.
  
d) Un exemplar original de cada una de les publicacions en matèria d'animació juvenil, des de l'1 d'octubre de 1999 fins a la data límit d'entrega de sol·licituds per a aquesta convocatòria.
  
Si els documents exigits ja estigueren en poder de l'Institut Valencià de la Joventut, l'associació sol·licitant podrà acollir-se al dret que estableix l'article 35.f) de la Llei 30/1992, de Règim Jurídic de les Administracions Públiques i del Procediment Administratiu Comú, sempre que indique la data i l'òrgan o dependència en què es presentaren o, si s'escau, s'emeteren, i si no hagueren transcorregut més de cinc anys des de l'acabament del procediment al qual corresponen.
  
2. Les sol·licituds podran presentar-se al registre de la seu de l'Institut Valencià de la Joventut (c/ de l'Hospital, 11, 46788- València); al de les unitats territorials de l'IVAJ d'Alacant (Pl. de Sant Cristòfol, 8-10, baixos, 03782) o de Castelló de la Plana (c/ dels Orfebres Santalínea, 2, 12746); o per qualsevol dels mitjans que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. L'últim dia en què es podran presentar sol·licituds serà el 25 de setembre de 2000.
  
4. Si les sol·licituds no reuneixen els requisits i/o la documentació que assenyala el punt 1 d'aquesta base, es requerirà l'entitat interessada perquè, en el termini de deu dies, n'esmene els defectes, tot prevenint-la que, altrament, es considerarà que ha desistit de la seua sol·licitud, segons el que estableix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, després de la resolució que prèviament dictarà la Direcció General de l'Institut Valencià de la Joventut, en els termes que preveu l'article 42 de la Llei esmentada.
  
Quarta. Comissió Avaluadora i resolució de la convocatòria
  
1. El director general de l'Institut Valencià de la Joventut nomenarà una Comissió Avaluadora per a l'estudi i la valoració de les sol·licituds presentades, d'acord amb la composició següent:
  
Quatre tècnics entre el personal al servei de l'administració del Govern Valencià adscrit a l'IVAJ, entre els quals designarà el presidente o presidenta i el secretari o secretària.
  
Tres representants del Consell de la Joventut de la Comunitat Valenciana, a proposta de la seua Comissió Permanent.
  
El règim jurídic que regularà aquesta Comissió Avaluadora serà el que preveu per als òrgans col·legiats la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La resolució mitjançant la qual es determine la composició nominal de la Comissió es publicarà en el Diari Oficial de la Generalitat Valenciana.
  
2. La Comissió Avaluadora elevará una proposta al director general de l'Institut Valencià de la Joventut, qui resoldrà la convocatòria.
  
3. La Comissió Avaluadora actuarà d'acord amb els criteris de valoració i puntuació previstos en les bases d'aquesta convocatòria.
  
4. La resolució d'aquesta convocatòria es farà en un termini màxim de sis mesos, comptadors a partir de l'acabament del termini de presentació de sol·licituds, i s'entendran desestimades si no se'n dicta resolució expressa dins d'aquest termini. Tot això sense perjudici de l'obligació de resoldre que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. La resolució de la convocatòria es notificarà a les entitats interesades en els termes que preveu la Llei 30/1992, de Règim Jurídic de les Administracions Públiques i del Procediment Administratiu Comú.
  
Cinquena. Criteris de valoració i puntuació de les sol·licituds
  
Per a la concessió de les ajudes es valoraran els apartats següents:
  
a) Programa general d'activitats, segons el que disposa la base segona. Es valorarà fins a un màxim de 15 punts, d'acord amb les puntuacions següents:
  
- Per cada curs de formació permanent en matèria d'animació juvenil: 2 punts.
  
- Per cada curs o seminari de formació de formadors adreçats al professorat de l'escola: 3 punts.
  
- Per altres activitats que tinguen com a finalitat la millora de la qualitat de la formació d'aquests agents: fins a 5 punts.
  
b) Publicacions: fins a 5 punts
  
c) Grau d'utilització del valencià en publicacions, fullets i material divulgatiu: fins a 5 punts.
  
d) Percentatge de finançament propi del conjunt d'activitats objecte de subvenció:
  
- fins al 50% 1 punt
  
- des del 51% fins al 75% 2 punts
  
- a partir del 76% 3 punts
  
Sisena. Obligacions dels beneficiaris
  
1. Els beneficiaris de les subvencions hauran de complir les obligacions següents:
  
a) Acreditar davant de l'IVAJ la realització de les activitats formatives que fonamenten la concessió de la subvenció, i també el compliment dels requisits i condicions que determine la concessió o gaudi de l'ajuda.
  
b) Sotmetre's a les actuacions de control financer que corresponen a la Intervenció General, quant a les subvencions concedides.
  
c) Comunicar a l'IVAJ l'obtenció de subvencions o ajudes per a la mateixa finalitat, procedents de qualssevol administracions o ens públics.
  
d) Comunicar l'IVAJ les modificacions que es produïsquen en el desplegament del programa subvencionat.
  
e) Prestar la col·laboració i presentar la documentació necessària, als supervisors de l'Institut Valencià de la Joventut, per tal de comprovar l'execució de les activitats objecte de subvenció.
  
f) Consignar, en les publicacions relatives al programa, que l'entitat ha sigut subvencionada per l'Institut Valencià de la Joventut.
  
g) Dur la comptabilitat de l'entitat d'acord amb el Pla General de Comptabilitat o, excepcionalment, una relació detallada i completa d'ingresos i de despeses.
  
h) Complir totes les obligacions previstes per al règim de subvencions i ajudes públiques, que siguen aplicables a aquesta ordre, de conformitat amb el que disposa el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i la resta de la legislació concordant i d'aplicació.
  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
3. L'import de les ajudes rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desplegarà l'entitat beneficiària. En aquest cas, si la subvenció principal és l'atorgada per l'Institut Valencià de la Joventut, procedirà el reintegrament de l'excés obtingut sobre el cost de l'activitat desplegada.
  
4. Així mateix, procedirà el reintegrament de les quantitats percebudes i l'exigència de l'interès de demora a partir del moment del pagament de la subvenció, d'acord amb el procediment que s'instruïsca a l'efecte en què se'n garantirà l'audiència, en els casos següents:
  
- Incompliment de l'obligació de justificació.
  
- Haver obtingut la subvenció sense reunir les condicions requerides.
  
- Incompliment de la finalitat per a la qual es va concedir la subvenció o de les condicions imposades amb motiu de la concessió.
  
Setena. Justificació i pagament
  
1. Les entitats a les quals s'haja concedit la subvenció la rebran després de justificar-ne la finalitat mitjançant la presentació, fins al 30 de novembre de 2000, dels documents següents:
  
a) Memòria justificativa de les activitats realitzades objecte de la subvenció.
  
b) Factures originals i còpies per a ser confrontades per la unitat de registre de l'òrgan competent, corresponents a les activitats subvencionades i per l'import total subvencionat.
  
Les factures corresponents a les despeses derivades del funcionament de les instal·lacions on s'han desplegat les activitats objectr de subvenció no podran superar el 15% de l'import total de la subvenció concedida.
  
c) Detall de les despeses del personal (nòmines i minutes) que haja treballat directament en les activitats formatives, juntament amb els models TC1 i TC2 de cotització a la Seguretat Social, i els impresos 110 i 190 de l'ingrés de retencions de l'IRPF en l'Agència Tributària.
  
d) Certificats que l'associació o entitat es troba al corrent de les obligacions tributàries davant de l'Estat, la Generalitat Valenciana i la Seguretat Social en la data de concessió de l'ajuda, expedits per l'Agència Tributària, per la Conselleria d'Economia, Hisenda i Ocupació, i per la Tresoreria General de la Seguretat Social, de conformitat amb el que estableix l'Ordre de la Conselleria d'Economia i Hisenda, de 30 de maig de 1996, i en la forma que preveu el Decret 390/1996, d'1 de març.
  
e) Certificat del/de la tresorer/a de l'associació en què es faça fent constar que l'import de la subvenció està registrat com a ingrés previst dins de la comptabilitat de l'escola per a l'any 2000.
  
f) Certificació del/de la tresorer/a (per a la justificació de subvencions) en la qual es detallen les factures presentades, amb indicació del número d'ordre, la data, el concepte, el nom i el CIF del proveïdor i l'import facturat.
  
Queden excloses del compliment de l'obligació de presentar els certificats de l'Agència Tributària, de la Conselleria d'Economia i Hisenda, i de la Tresoreria de la Seguretat Social, a què fa referència l'apartat d) d'aquesta base, aquelles entitats la subvenció de les quals no supere, en conjunt, la quantia de tres-centes mil pessetes per concepte i any.
  
2. L'incompliment de la justificació de la subvenció en suposarà la pèrdua del dret al cobrament.
  
Octava